google/wiki40b huggingface dataset:
Teenete eest Isamaa ees

Teenete eest Isamaa ees (vene keeles Медаль ордена «За заслуги перед Отечеством») on Venemaa Föderatsiooni riiklik autasu (medal-orden). Autasu antakse tähelepanuväärsete saavutuste eest näiteks tööstuses, põllumajanduses, ehituses, transpordis, teaduses, hariduses, tervishoius, kultuuris; samuti suure panuse eest Isamaa (s.t Venemaa) kaitsel.
Autasu asutati 2. märtsil 1994.
Zinovi Hmelnitski

Zinovi Hmelnitski (14. detsember 1928 Harkiv – 29. detsember 2009 Tallinn) oli Eesti skulptor.

Elukäik

Zinovi Hmelnitski sündis Harkivis inseneri perekonnas. 1950. aastal lõpetas ta Tallinna Elektromehhaanikatehnikumi ning astus Eesti Riiklikku Kunstiinstituuti skulptuuri erialale. Lõpetas selle Enn Roosi õpilasena 1956. aastal. Aastatel 1956–1957 töötas Tallinnas Vene Draamateatri kunstnikuna ja 1957 Birobidžanis kunstikooli õpetajana. 1958. aastast tegutses vabakunstnikuna Tallinnas ning osales siinsetel näitustel.
Zinovi Hmelnitski sängitati Tallinna Metsakalmistule.

Looming

Viljeles portreed ja vabaplastikat. Loonud nappide, läbikaalutud plastiliste väljendusvahenditega elutruid portreid („Julia Gens“ (1958), „L. Sergi“ (1962) ) ning ilmeka poosi ja liikumisrütmiga figuure („Puhkus“ (1962)). 1970. aastate keskpaigast viljeles kunstnik ka metallikunsti.
Aastast 1961 oli ta Eesti Kunstnike Liidu liige.
Pidu

Pidu on sotsiaalne kogunemine, mis oli algselt mõeldud tähistamiseks ja meelelahutuseks. Kuigi peol on mõned ühised jooned usuliste ja hooajaliste festivalidega, väljendab termin "pidu" tavaliselt väiksemat sorti kogunemist isiklikel, rohkem kui kultuurilistel, põhjustel, isegi kui põhjus on lihtsalt lustimisesoov.
Peod tagavad arvukaid võimalusi igasugust liiki sotsiaalseks suhtlemiseks, sõltudes osavõtjatest ja nende arusaamadest vastuvõetavast käitumisest vastavale sündmusele. Tulemusena kalduvad need tugevdama kultuurilisi ja/või kontra-kultuurilisi nõudeid, kuigi mõnikord juhtub see, andes pool-vastuvõetavat sotsiaalset konteksti, et rikkuda mõnda neist nõuetest.
1961. aasta NSV Liidu meistrivõistlused moodsas viievõistluses

1961. aasta  moodsa viievõistluse NSV Liidu meistrivõistlused peeti 18.–22. juunil 1961 Moskvas. Osales 42 võistlejat.
Välismaalaste seadus

Välismaalaste seadus (lühend VMS) on Eesti seadus, mis reguleerib välismaalaste Eestisse saabumise, siin viibimise, elamise ja töötamise aluseid (VMS §1). Välismaalaste seadus koosneb kaheksast peatükist, milleks on "Üldosa", "Eestis ajutine viibimine ja lühiajaline töötamine", "Eestis elamine ja töötamine", "Isikuandmete töötlemine", "Kohustused", "Riiklik järelevalve", "Vastutus" ning "Rakendussätted".

Seaduse sisu

Välismaalaste seadus sätestab muuhulgas viisa liigid (§57) ja viisa andmise (§§ 62–64) ning viisa andmisest keeldumise (§§ 65–66) alused; viisamenetluse korra (§§ 81–103); sisserände piirarvu (§113); tähtajalise elamisloa andmise (§118), sellest keeldumise (§122–127), ning selle kehtetuks tunnistamise (§§135–136) alused; pikaajalise elaniku elamisloa andmise (§232), selle taastamise (§238); selle kehtetuks tunnistamise (§241) alused. Lisaks välismaalasele seatavatele kohustustele (§280–284), seatakse kohustused ka välismaalase tööandjale (§285-2862), õppeasutusele (§287), majutusettevõttele (§288) ning talle eluaset võimaldavale isikule (§289), vedajale (§290) ning kutsujale (§291)

Ajalugu

Välismaalaste seadus võeti Riigikogus vastu 8. juulil 1993 (olles siis vaid 25 paragrahvi pikk), asendades Eesti Vabariigi immigratsiooniseaduse (vastu võetud 26.06.1990, Eesti Vabariigi Ülemnõukogu poolt). 1. oktoobril 2010 hakkas kehtima uus välismaalaste seadus, mille kehtestamise eesmärgiks oli eelkõige suurem õigusselgus, tuues täpsustavat või üldistavat laadi muudatused.

Välismaalane

Välismaalaste seaduse defineerib välismaalast isikuna, kes ei ole Eesti Vabariigi kodanik (§3). See mõiste on aja jooksul täpsustunud, sest 1993. aasta Välismaalaste seaduse mõistes oli välismaalane isik, kes on välisriigi kodanik või kes on tunnistatud kodakondsuseta isikuks (VMT 1993 §3). 
Euroopa Liidu liikmesriigi, Euroopa Majanduspiirkonna liikmesriigi ja Šveitsi Konföderatsiooni kodanike ning nende perekonnaliikmete Eestis viibimise ja elamise õiguslikud alused sätestab Euroopa Liidu kodaniku seadus.
Muia Veetamm

Muia Veetamm (kuni 25.01.1937 Aliide Eisvald, hiljem Elts Ristmägi, Elts Ventsel; 2. märts 1907 Kirivalla – 15. detsember 1995 Tallinn) oli eesti luuletaja ja tõlkija. 
Ta oli 1935–1942 Tallinna Töölisteatri näitleja, 1942–1948 põllutööline, seejärel vabakutseline kirjanik.

Isiklikku

Muia Veetamm oli abielus kunstnik Aleksander Ristmäega (kuni 1937 Eisvald).
Tartu Töölisteater

Tartu Töölisteater oli Tartus aastatel 1926–1932 ja 1937–1939 tegutsenud teater.
Tartu Töölisteatri esimesel perioodil (1926–1932) toimusid etendused Tartu saksa teatris (praegu Vanemuise teatri väike maja), teisel perioodil aga Tartu Eesti Käsitööliste Abiandmise Seltsi ruumides.
Aastal 1937 oli trupi juhiks August Torop, 1938 Viktor Hion ja 1939 Kaarel Ird.
Katkenud elu

Süžee

1967. aastal laseb 18-aastane Susanna ennast pärast ebaõnnestunud enesetapukatset panna Claymoore'i psühhiaatrihaiglasse, kus tal diagnoositakse ebastabiilse isiksuse sündroom (Borderline syndrome). Haiglas sõbruneb ta teiste patsientide Polly, Georgina, Daisy ja Lisaga, kellest viimasega ta ka haiglast põgeneb, et minna Disneylandi. Nad ööbivad varem haiglast vabastatud Daisy juures, kelle aga pärast Lisa mentaalset rünnakut eelneval õhtul hommikul endalt elu võtnuna leiavad. Selle tagajärjel otsustab Susanna tagasi haiglasse minna ja Lisa jätkab oma teekonda üksinda.
Mõne aja pärast satub Lisa tagasi haiglasse ning Susanna peale viha kandes ähvardab teda tappa ning ründab mentaalselt, kuni ise kokku variseb. Järgmisel päeval vabastatakse Susanna haiglast ja ta elab edasi normaalset elu. 1970. aastaks on enamik tema sõpradest haiglast vabastatud.
Rudolf Jurtom

Rudolf Jurtom (18. jaanuar 1906 Kunda vald, Virumaa – 30. märts 1969 Rakvere) oli eesti kommunist.
Müügileping

Müügileping on lepingutüüp, mille alusel üks pool annab teisele asja ja teine pool esimesele hinna (rahalise väärtuse).
Eesti kehtivas õiguses sätestab võlaõigusseaduse § 208 lg 1 müügilepingu mõiste järgmiselt: "Asja müügilepinguga kohustub müüja andma ostjale üle olemasoleva, valmistatava või müüja poolt tulevikus omandatava asja ning tegema võimalikuks omandi ülemineku ostjale, ostja aga kohustub müüjale tasuma asja ostuhinna rahas ja võtma asja vastu."
Raimond Gaita

Raimond Gaita (sündinud 1946) on rumeenia-saksa päritolu Austraalia filosoof.
Soome Instituut

Soome Instituut on organisatsioon, mille ülesandeks on hoida, arendada ja tugevdada soome-eesti kultuurikoostööd. Instituudi eesmärgiks on Soome kunsti ja kultuuri, oskuste, teadmiste ja kodanikuühiskonna väärtuste eelarvamustevaba vahendamine Eestisse. Selle saavutamiseks osaleb instituut kultuuri- ja koolitusalaste ürituste korraldamisel, toetab soome kunstnike ja kultuurikorraldajate rahvusvahelist liikuvust ning soome keele õpetamist Eestis. 
Instituut asutati 1991. aastal Tuglase-seltsi juurde loodud infopunktina. Oma praegusel kujul tegutseb Soome Instituut aastast 1994. Instituudil on kontorid nii Tartus kui ka Tallinnas: Tallinnas Kirjanike Majas (Harju 1), Tartus aadressil Ülikooli 11 (varem Tartu Kirjanduse Majas, Vanemuise 19). Tartus asub ka Soome Instituudi raamatukogu, kust saab laenutada nii soome- kui ka eestikeelseid teoseid ning mängida lauamänge.
2011. aastal loodi Soome Instituudi eestvedamisel soome keele ja kultuuri koostöövõrgustik Keelesild. Keelesilla tegevust toetab Jenny ja Antti Wihuri fond.
Aastal 2017 tähistas instituut suurelt Soome Vabariigi 100. aastapäeva, olles mitmete juubeliaasta peasündmuste korraldajaks Eestis.
Glotokronoloogia

Glotokronoloogia (vanakreeka γλῶττα "keel" ja χρóνος "aeg") on kahe või rohkema sugulaskeele põhisõnavara võrdlemisel põhinev statistiline meetod ühisest algkeelest lähtuvate tütarkeelte vahelise suhtelise suguluse määra ning tütarkeelteks jagunemisest möödunud aja kindlakstegemiseks. 21. sajandiks on valdav enamus keeleteadlasi glotokronoloogiast kui võrdlev-ajaloolise keeleteaduse meetodist selle ebausaldusväärsuse tõttu loobunud.
Kuigi glotokronoloogiaga rööbiti ja samatähenduslikult on kasutatud ka terminit leksikostatistika, teevad paljud spetsialistid neil siiski vahet: glotokronoloogiat määratletakse kui meetodit, mille peaülesandeks on algkeele tütarkeelteks lahknemisele kindla daatumi omistamine, samas kui leksikostatistikat kasutatakse leksilise materjali statistiliseks manipuleerimiseks muude ajalooliste järelduste tegemiseks, millele konkreetseid daatumeid ilmtingimata ei omistada.
Mazsalaca muinaslinnus

Mazsalaca muinaslinnus oli noorema rauaaja linnus tänase Põhja-Läti Mazsalaca piirkonna Skaņkalne valla territooriumil Salatsi jõe vasakul kaldal. Linnus paiknes Lībieši ehk Mazsalaca (varasema nimega Skulberģi ehk Kolbergi) linnamäel – Salatsi jõkke suubuva Dambjupīte oja kõrval oleval kaldaastangul. Arheoloogilisi väljakaevamisi seal tehtud pole, kuid näha olevate kindlustuste ja välimuse järgi paigutatakse linnuse ehitamine 10.–12. sajandisse, mil see piirkond jäi Metsepole liivlaste asualale. Ebakorrapärase kujuga 70 m pikal ja 30–60 m laial linnamäel asunud oletatavalt puidust linnust kaitsesid Mazsalaca jõe ja Dambjupīte oja kaldaastangud ning 3–5 m kõrgune ja 70 m pikkune vall.
Hilisemates saksakeelsetes allikates on Mazsalacat nimetatud Salisburgiks, mille tähendus (burg "linnus, kindlustatud koht") viitab linnuse olemasolule. Kuna puuduvad kindlad andmeid, et Liivi ristisõja käigus antud territooriumi oma valdusse saanud Riia piiskop või pärast seda Liivi ordu oleks sinna linnuse rajanud, siis võib see tähendada, et uus võim kasutas vana kindlust mõnda aega ka oma tugipunktina.
Sausti mõis

Sausti mõis, varem Kaarepere mõis (saksa keeles Sauß) oli rüütlimõis Jüri kihelkonnas Harjumaal. Nüüdisajal jääb mõis Harju maakonda Kiili valda.
Mõisat mainiti esimest korda 1453.
XVII sajandil omasid mõisat Scharenbergid.
XVII sajandil eraldati Sausti mõisast Saue mõis (tollase nimega Väike-Sausti mõis) ja vana ehk Sausti mõisat hakati nimetama Suure-Sausti mõisaks (Groß Sauß).
Rahvameditsiin

Rahvameditsiin (ka: pärimusmeditsiin, etnomeditsiin) on pärimusepõhine ja kogemusepõhine ravivõtete ja tervishoiuvõtete kogum. Arenenud kultuuriga ühiskonnas vastandatakse rahvameditsiinile professionaalset ehk koolimeditsiini. Professionaalne meditsiin rahvameditsiini kas ei tunnusta või tunnustab mööndustega.
Rahvameditsiinis on suur tähtsus olnud loomulikel raviviisidel, sealhulgas ravimtaimede kasutamisel.
Rahvameditsiin on suurel määral kultuurispetsiifiline.
Kreuzberg

Ajalugu

Võrreldes mitmete teiste Berliini piirkondadega, mis enne linnaga liitmist olid külad, on Kreuzbergi asustus suhteliselt hiline. 1820. aastal asus sinna elama rühm juudi asunikke. Linnaosa nimi, mis otsetõlkes tähendab „ristimäge” viitab Berliini kõrgeimale punktile, mis on 66 meetrit üle merepinna. Mägi sai nime 1821. aastal Napoleoni sõdadele pühendatud Karl Friedrich Schinkeli monumendi järgi Viktoriaparkis. Kui mitte arvestada kõige põhjapoolsemat, Friedrichstadti kvartalit, oli Kreuzberg veel suure osa 19. sajandistki maa-asula. Kreuzbergi ilme muutus, kui 1860. aastatel hakkas industrialiseerimise tõttu Berliin kiiresti kasvama. See tõi kaasa ehitusbuumi ning paljud Kreuzbergi hooned pärinevad sellest perioodist. 
Kreuzbergi linnarajoon moodustati 1920. aastal Tempelhofer Vorstadtist, osast Friedrichvorstadtist, Friedrichstadti lõunaosast ja suurest osast Luisenstadtist. Esialgu, enne Kreuzbergiks nimetamist, kandis rajoon nime Hallesches Tor. 
Suure osa 20. sajandist oli Berliini pindalalt kõige väiksem rajoon Kreuzberg linna kõige rahvarohkem oma enam kui 400 000 elanikuga. Samuti oli tegemist kõige suurema rahvastiku tihedusega rajooniga – enam kui 60 000 inimest ruutkilomeetril.
Lisaks tihedale asutusele oli Kreuzberg ka Berliini tööstuskeskus. „Ekspordikvartal” Ritterstraße tänava ääres koosnes paljudest tulusatest väikeäridest, samas kui „ajakirjanduskvartalis” Kochstraßel asusid paljude suurte Saksa ajalehtede toimetused ning mitmed kirjastused. Mõlemad kvartalid hävisid peaaegu täielikult Teise maailmasõja ajal 3. veebruaril 1945 korraldatud pommirünnakus. Järgimaks varasemat traditsiooni rajas Axel Springer pärast sõda oma kirjastusfirma Saksa peakorteri Kochstraßele, otse Berliini müüri kõrvale. 1968. aastal toimusid Rudi-Dutschke-Straßel (osa tollasest Kochstraßest) rahutused, kui tudengid püüdsid pärast atentaati Rudi Dutschkele takistada ajalehtede väljavedu Axel-Springer-Verlagi kirjastusest.
Pärast Teist maailmasõda määrati üürihinnad Kreuzbergis seadusega, mis muutis investeerimise piirkonda ebaatraktiivseks. Selle tulemusel oli elamispinnad viletsas seisukorras, kuid odavad, mistõttu muutus Kreuzberg populaarseks Saksamaale saabuvatele immigrantidele. 1960. aastatest alates hakkas piirkonda kolima rohkelt sisserändajaid, tudengeid ja kunstiinimesi. Kolmest küljest Berliini müüriga piiratud linnaosa sai tuntuks oma alternatiivse elustiili ja skvotterite poolest, eriti SO 36 osa Kreuzbergist. Alates 1987. aastast on 1. mail selles piirkonnas aset leidnud tänavarahutused.
Pärast Berliini müüri langemist muutusid mõned Kreuzbergi piirkonnad tänu oma tsentraalsele asukohale, odavatele hindadele ja 19. sajandist pärit hoonestusele populaarseks ka senisest mitmepalgelisema ning rikkama elanikkonna jaoks. Tänapäeval on Kreuzberg ka kogu Euroopat silmas pidades üks noorema elanikkonnaga linnapiirkondi ning statistiliselt on kogu linnaosa elanikkond viimase kahe kümnendi jooksul kaks korda täielikult vahetunud. 
Berliini 2001. aasta haldusreform liitis Kreuzbergi Friedrichshainiga ühiseks linnarajooniks.
Tehiskeskkond

Tehiskeskkond on inimese loodud või inimtegevuse tagajärjel tekkinud keskkond; kultuurikeskkonna osa. Tehiskeskkonda vastandatakse looduskeskkonnale.
Tehiskeskkonna alla kuuluvad nt korterid, majad, linnad ja nendesse ehitatud infrastruktuur (veevärk, elektrivõrgud jne).
Zorki

Zorki (vene keeles Зоркий 'teravapilguline') oli aastatel 1948–1978 Nõukogude Liidus Krasnogorski tehases toodetud kaugusmõõdikuga fotoaparaat (inglise rangefinder camera). Välisilmelt sarnanesid Zorki fotoaparaadid väga Leica fotoaparaatidega.
Oaklandi rahvusvaheline lennujaam

Oaklandi rahvusvaheline lennujaam (IATA: OAK, ICAO: KOAK, FAA LID: OAK) on rahvusvaheline lennujaam, mis teenindab San Francisco lahe piirkonda ning asub Oaklandis Californias Ameerika Ühendriikides. Lennujaam asub 16,1 kilomeetrit Oaklandi kesklinnast. Lennujaam on FedEx Expressi ja Southwest Airlinesi kodulennujaam. Lennujaamas on neli lennurada, millest pikim on 3206 meetrit pikk. Lennujaama läbis 2017. aastal rohkem kui 13 miljonit reisijat.
Beringi väin

Beringi väin (vene Берингов пролив, inglise Bering Strait) ühendab Vaikset ookeani Põhja-Jäämerega ja eraldab Aasiat Põhja-Ameerikast. 
Väina laius on 85 kilomeetrit. Väina keskel asuvad Diomidi saared – Little Diomede'i ja Ratmanovi saar. Väina sügavus on valdavalt 30–50 meetrit. Talvel on väin jääga kaetud; jää jääb tihti kinni, nii et väin on ületatav. Väidetavalt on väina siiski plaanipäraselt jalgsi ületatud vaid korra.
Väina läbib kuupäevaraja.
Tartu Kunstimuuseum

Tartu Kunstimuuseum (lühend Tartmus, kuni 2015. aasta märtsini TKM) on Tartu kesklinnas aadressil Raekoja plats 18 tegutsev riikliku alluvusega kunstimuuseum, Lõuna-Eesti suurim kunstimuuseum.
Tartu Kunstimuuseum loodi 1940. aastal kunstiühingu Pallas liikmete eestvedamisel, algse kogu moodustasid pallaslaste kingitud teosed.
Tänapäeval moodustavad Tartu Kunstimuuseumi kollektsiooni põhiosa eesti kunst ning Eestiga seotud välisautorite kunst 18. sajandist tänapäevani. Kogusse kuulub umbes 23 000 eksponaati. Muuseumis toimuvad ajutised näitused nii muuseumi enda kollektsiooni põhjal kui ka koostöös teiste Eesti ja välismaiste muuseumide ja galeriidega.
Vello Vare

Isiklikku

Raivo Vare on tema poeg.
Onkogeen

Onkogeen (inglise oncoprotein)on muteerumas/muteerunud protonkogeen ka vähigeen, raku pärilikkusaine geen, mis kodeerib onkoproteiine, kes osalevad rakutsükli ja DNA hüperstimulatsioonis ja tagavad protoonkogeeni muutumise pahaloomulise kasvaja kaastekitajaks.
Onkogeeni produktiks on onkovalk.
Veetorni tänav

Veetorni tänav on tänav Tallinnas Kesklinna linnaosas Tõnismäe asumis.
Tänav algab Tuvi tänavalt ning lõppeb Toom-Kuninga tänaval. Veetorni tänav on ida-läänesuunaline ning umbes 160 m pikk.
Veetorni tänava aadressi kannab vaid üks hoone Veetorni 4, 1903. aastal valminud elamu, mis on tunnistatud kultuurimälestiseks. Tänava põhjaküljel asub Eesti Rahvusraamatukogu esiplaanil purskkaevu ja amfiteatriga, lõunaküljel aga Tuvi park.
Tänav sai praeguse nime 24. mail 1939 lähedalasuva Tõnismäe veetorni järgi. Tänava varaseim nimi oli alates 1878. aastast Friedheimstraße. 1907. aastal sai tänav nimeks Alendre tänav (saksa keeles Alenderstraße, vene keeles Алендерская улица). Alates 1938. aastast oli tänava nimi Alendri tänav.
Lõssõtšansk

XXI sajand

2014. aasta Ukraina kriisi ajal, aprilli alguses, võtsid venemeelsed separatistid linna oma kontrolli alla.
22. juulil alustasid valitsusväed linna vabastamist separatistidest.
23. juulil hukkus võitluses linna vabastamise eest Ukraina Rahvuskaardi 3011. väeüksuse komandör polkovnik Oleksandr Radijevskõi.
24. juuli õhtul kell 22:20 heisati linna haldushoonele Ukraina lipp.
Me saame hakkama

"Me saame hakkama" oli Eesti telesari, mida näidati Kanal 2-s aastatel 2001–2002.
Sarja tootis Wireframe Productions. Sarja stsenarist oli Mihkel Ulman ja režissöör Ain Prosa.
Sarjas näitlesid teiste seas Maria Avdjuško, Piret Kalda, Ülle Kaljuste, Mait Lepik, Mait Malmsten.
Kada

Allikad

http://blog.erm.ee/?p=3467.
Bertold (Võnnu komtuur)

Bertold (ka Berthold, kaasaegsetes ladinakeelsetes allikates Bertoldus; surnud 1217 kevadel) oli Mõõgavendade ordu liige ja Võnnu komtuur (meister) aastatel 1208–1217.
Bertold oli Mõõgavendade ordu aktiivsemaid sõjalisi juhte, kes Võnnus baseeruva ordu haru juhina osales peamiselt Ugandi ja Sakala muinasmaakondade vastu suunatud sõjategevuses. Mõõgavendade ordu muutis Võnnu muinaslinnuse oma peakorteriks hiljemalt 1207. aasta sügisel, pärast seda, kui kohalikud võndlased olid võtnud vastu ristiusu Riia piiskop Albertilt, kes omakorda andis nende piirkonna ordu ilmaliku valitsemise alla. Millalgi 1210. ja 1218. aasta vahel rajati sinna kivist ordulinnus, mida Vana-Vene kroonikates kutsutakse ka Bertoldi linnuseks.
Henriku Liivimaa kroonika kohaselt osales Bertold 1208. aastal Tālava latgalite ja ugalaste vahel peetud läbirääkimistel, kus latgalid nõudsid ugalastalt neilt äravõetud vara tagastamist ja rahu sõlmimist. Läbirääkimiste nurjumisel algas sõjaline konflikt latgalite ja neid toetama asunud ordu ja piiskopi ning ugalaste (hiljem ka teiste muinaseestlaste) vahel. Bertold oli orduvägede juht 1209./1210. aasta talve ja 1210. aasta suve sõjakäikudel Ugandisse, sama aasta Võnnu kaitsmisel eestlaste väe vastu, 1211. aasta Viljandi piiramisel ja selle järgnenud kahel Sakalasse ja ühel Jogentaganasse suundunud rüüsteretkel. 1212. aastal aitas ta maha suruda ülestõusnud liivlasi ja latgaleid Satteseles, 1213./1214. aasta talvel osales võidukas lahingus Väina põhjakaldale tunginud leedulastega ja 1215. aastal Ugandisse suundunud sõjaretkel. Tõenäoliselt tegi ta kaasa veelgi enamates sõjasündmustes, kus kroonika teda nimeliselt välja pole toonud. Bertold langes 1217. aastal, kui ta suundus appi Otepää linnuses sissepiiratud Riia piiskopi ja ordu vägedele, kuid tapeti lahingus linnust piiravate Novgorodi ja Pihkva vägedega.
Friedrich von Benninghoven on arvanud, et Bertold võis kuuluda Paderborni piirkonna Bürenite suguvõssa, kuid kindlad tõendid selle kohta puuduvad.
Mikko Paananen

Mikko Henrik Julius Paananen (hüüdnimi Migé Amour või Bad Migé Amour või Michael Eros või Mizee või Mizee Amour) (sündinud 19. detsember 1974 Helsingis) on Soome muusik.
Teda tuntakse kõige paremini HIM ansambli ja Daniel Lioneyen bassistina. Paananen on üks ansambli HIM asutajaliikmetest. Ta tundis juba noores eas HIM-i lauljat Ville Valot, kitarristi Mikko "Linde" Lindströmi, ja klahvpillimängija Emerson Burtonit. Paananenil on vennad Antti ja Petteri, ja õde Paula. Isa Sven-Erik Paananen mängis Helsingi Linnaorkesteris oboed.
Ühishüvis

Ühishüvis (inglise commond good) on hüvis, mida võib kasutada samal ajal mitu kasutajat. Sellised hüvised on näiteks kalavarud, puit, joogivesi, tervisekindlustus.
Avalik hüvis erineb ühishüvisest selle poolest, et selle tarbimine ühe inimese poolt ei vähenda kogust, mis jääb teistele tarbimiseks (nt õhk, riigikaitse, õigusemõistmine).
Laiusstõbi

Laiusstõbi (ladina keeles diphyllobothriasis) ehk difüllobotrioos on paljudel imetajatel esinev helmintaas (imaginaalne tsestodoos), mille põhjustajaks peetakse mageveekalades elulevaid perekonda Diphyllobothrium liigitatud täiskasvanud laiusse.

Lisaperemehed ja säilitusperemehed

Laiusside munad satuvad haigestunute väljaheitega vette, kus nad satuvad koorikloomade ja kalade organismi.
Laiusside lisa- ja säilitusperemehed on kalad, kes toituvad väksematest nakatanud veeloomadest.

Lõpp-peremehed

Inimene nakatub, kui sööb pooltoorest või vähesoolatud mageveekala. Peensooles kinnitub laiuss iminappadega sooleseina külge ning muneb päevas ligi miljon muna, mis väljuvad organismist pärasoole kaudu. Seega on laiussiga nakatunud inimene pidevalt nakkusohtlik. Inimeses võib laiuss elada kuni 25 aastat.

Haigusnähud ja patogenees

Tavaliselt ei kaeba laiussiga nakatunud inimene millegi üle. Vahel esineb ebamugavustunne kõhus, iiveldus, oksendamine, kõhulahtisus, kaalulangus, nõrkus ja/või jõuetus.
Harva võib laiuss põhjustada soolesulgust. Sel juhul tekib äge kõhuvalu ning haige vajab operatsiooni.
Laiuss kahjustab peensoole limaskesta, põhjustades atroofiat ja nekroosi.
Et laiuss tarbib hulgaliselt B₁₂-vitamiini ja foolhapet, võib ta põhjustada selle vitamiini puudumisest tingitud laiussaneemia.

Diagnoos

Laiusstõbi on koerte, kasside, ulukkarnivooride, sigade jpt imetajate haigus.

Inimestel

Kehtivas rahvusvahelises haiguste klassifikatsioonis RHK-10-s liigitatakse laiusstõbi alamjaotisesse: B70.0.

Labordiagnostika

Diagnoosimiseks tehakse väljaheidete analüüs, tuvastamaks laiussi mune või fragmente.

Ravi

Raviks kasutatakse tablette: Niclosamidi 1,0 × 2 skeemi järgi ja Praziquanteli 25 mg/kg skeemi järgi. Haigus allub hästi ravile, paranemine on täielik.
Moto G (1. generatsioon)

Saadavus

Moto G müüki alustati Brasiilias ja mitme Euroopa riigi turgudel. Kanadas sai telefoni osta 22. novembrist 2013, USAs oli esimeseks müügipäevaks 2. detsember 2013. India turgudele jõudis nutitelefon 6. veebruaril 2014.
Vene-Ameerika

Vene-Ameerikaks (vene keeles Русская Америка Russkaja Amerika) nimetati Venemaa Keisririigi koloniaalvaldusi Põhja-Ameerikas ja Vaikse ookeani Hawaii saarestikus aastatel 1733–1867. Valduste pealinn oli Uus-Arhangelsk (Ново-Архангельск; praegune Sitka Ameerika Ühendriikide Alaska osariigis).
Venemaa asundused hõlmasid alasid praegustest osariikidest Alaskal ja Californias. Lisaks asusid Georg Anton Schäffe'i rajatud kaks sadamat ja kolm forti (Форт Елизаветы, Форт Александр ja Форт Барклай-де-Толли) Kauaʻi saarel Hawaii Kuningriigis (praegune Hawaii osariik).

Ajalugu

Valduste ametlik inkorporeerimine Venemaa poolt toimus alles Paul I allkirjastatud 1799. aasta ukaasiga, mis kehtestas monopoli Vene-Ameerika Kompaniile ja andis ka Venemaa õigeusu kirikule teatavad õigused uutes valdustes.
Paljud Vene-Ameerika valdused hüljati 19. sajandil. 1867. aastal müüs Venemaa oma viimased allesjäänud valdused Ameerika Ühendriikidele 7,2 miljoni dollari eest (tänapäeva väärtuses 129 miljonit dollarit).